Čo hovoria o knihe jej čitatelia

(úryvky z niekoľkých recenzií; úplné znenie môžete nájsť
na stránke www.mecrcysong.com):

„21 spôsobov adorácie je úžasná, praktická a hlboká knižka – a taký potrebný dar pre Cirkev! Hoci Najsvätejšiu oltárnu sviatosť uctievam denne už dvadsaťdva rokov, aj ja som sa naučila niekoľko nových spôsobov, ako svoju svätú hodinku precítiť ešte viac. Táto kniha požehná každého čitateľa jedinečným a osobným spôsobom a ja ju všetkým vrelo odporúčam.“

KATHLEEN BECKMANOVÁ

autorka knihy Rekindle Eucharistic Amazement

(Obnov svoj úžas v Eucharistiu) a Behold the Lamb of God

(Hľa, Baránok Boží),

hosť Rádia Mária pri debate o živej Eucharistii

www.kathleenbackman.com

„Ak ste niekedy mali problém s hodinkou strávenou v tichom rozjímaní, knižka Vinnyho Flynna 21 spôsobov adorácie vám pomôže rozvinúť si hlbší, dôvernejší vzťah s eucharistickým Pánom. Flynn vám jasným, zrozumiteľným spôsobom ponúka múdre rady o tom, ako zo svojho času s Ježišom vyťažiť čo najviac. Od zápiskov cez vizualizáciu až po úlohu Panny Márie je táto krátka, ľahko čitateľná knižka pôžitkom pre tých, ktorí − ako ja − potrebujú v otázke eucharistickej adorácie pomocnú ruku.“

PATRICK NOVECOSKY

ocenený katolícky novinár,

šéfredaktor časopisu Legatus

www.patricknovecosky.com

„Práve držíte čitateľský zážitok. Autor Vinny Flynn nás berie za ruku a privádza nás pred Najsvätejšiu oltárnu sviatosť. Akoby nám vravel: ,Neboj sa, príď taký, aký si,‘ a jemne nám vysvetľuje, ako si obnažiť dušu, aby sme boli v adorácii skutočne prítomní pre nášho eucharistického Pána. Autorovo zanietenie vás bude určite motivovať. Je to úžasná kniha, ozajstný poklad a skvelá pomôcka na prehĺbenie si našich modlitebných životov.“

DONNA-MARIE COOPEROVÁ O’ BOYLEOVÁ

hosť v televízii EWTN a autorka niekoľkých kníh vrátane

Rooted in Love: Our Calling as Catholic Women

(Oddané v láske: Katolícke ženy a naše povolanie)

www.donnacooperoboyle.com

„21 spôsobov adorácie ma tak pohltilo, že som nešiel spať, kým som ich nedočítal. Je to skvelá kniha. Nielen pre začiatočníkov, ale aj pre tých pokročilejších. Neformálny, diskrétny prístup sa pekne snúbi s tradičnými úryvkami z Písma, tradíciou a definíciami z doktrín. Autorovo osobné presvedčenie a dokonalá orientácia v problematike sa čitateľovi ponúkajú bez toho, aby Flynn propagoval samého seba.“

otec PETER DAMIAN FEHLNER STD,

profesor teológie, medzinárodný prednášateľ,

autor knihy Svätý Maximilián Kolbe: Mučeník lásky,

rektor, Svätyňa Panny Márie Guadalupskej, La Crosse, WI

www.marymediatrix.com

„V mnohých kaplnkách sú malé knihovničky, v ktorých sa nachádzajú knižky pre tých, ktorí si prišli uctiť Ježiša v Najsvätejšej oltárnej sviatosti. Knižka Vinnyho Flynna 21 spôsobov adorácie si zaslúži miesto na všetkých takýchto poličkách. Ponúka nové náhľady, ako stráviť čas s Ježišom, a určite podstatne zvýši lásku každého čitateľa k nášmu eucharistickému Pánovi.“

otec DONALD CALLOWAY MIC

medzinárodne známy rečník, autor knihy No Turning Back: A Witness to Mercy (Niet cesty späť: Svedok milosrdenstva)

www.fathercalloway.com

„21 spôsobov adorácie je skvelá kniha. Adoračná kaplnka je základnou školou ticha – tam nájdeš pokoj, jas a nezabudnuteľné, dokonalé priateľstvo.“

MATTHEW KELLY

najpredávanejší autor New York Times

za knihu Dynamickí katolíci

www.matthewkelly.com

„Ako uctievame Boha? Písmo nám neustále pripomína, že ho máme zbožňovať. Ale ako? Pomoc je na ceste. 21 spôsobov adorácie ti otvorí Písmo a tradície Cirkvi, aby ti odhalilo tajomstvo hlbokého a zmysluplného uctievania Boha. Táto kniha je odpoveďou nielen na otázku prečo, ale aj ako.“

STEVE RAY

autor knihy Crossing the Tiber (Prekročenie Tiberu)

a producent videí Footprints of God (Šľapaje Boha)

– cestovný sprievodca biblickými krajinami

www.crossingthetiber.com

© 2012 MercySong, Inc.

Stockbridge, Massachusetts USA

Z amerického originálu:
21 Ways to Worship: A Guide to Eucharistic Adoration

Vydal: Zachej.sk, 2021

Preklad: Mária Rafajdusová jr.

Grafika a sadzba podľa originálu: bookwork.sk

Jazyková korektúra: PhDr. Adriana Matoľáková, PhD.

Nihil obstat: Mons. Gabriel Ragan

Imprimatur: Mons. Bernard Bober, arcibiskup metropolita,

ABÚ Košice – prot. č. 1132/20, 16. 11. 2020

Citácie sú uvedené podľa:

Biblia – Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

Denníček, Zaex, 2015

ISBN: 978-80-8211-265-1

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

sestrám v Kláštore Máriinho navštívenia
v Tyringhame v Massachusetts,

pretože v kaplnke ich kláštora som túto knihu napísal

Nech vás Boh aj naďalej drží vo svojom srdci!

„Poďte, klaňajme sa a na zem padnime,
kľaknime na kolená pred Pánom,
ktorý nás stvoril.
Lebo on je náš Boh a my sme ľud jeho pastviny
a ovce, ktoré vedie svojou rukou.“

Žalm 95

PREDSLOV

SKRÁTKA TO SPRAV!

Zdá sa, že vždy, keď sa ľudia začnú rozprávať o eucharistickej adorácii, jedna otázka na seba nenechá dlho čakať. „Celú hodinu? A čo mám celú tú hodinu robiť?“

Podstatou tejto knižky je poskytnúť ti aspoň čiastočnú odpoveď na túto pálčivú otázku – dosť na to, aby ťa povzbudila k adorácii, ak si ešte nováčikom, a aby ti ponúkla zopár dodatočných nápadov, ak si už nejaký ten čas v tichom rozjímaní strávil, ale chcel by si počas adorácie vyskúšať čosi nové.

Sľubujem ti ľahké čítanie, nijaké traktáty. Len súkromné podelenie sa o niekoľko vecí, ktoré sa mi v živote osvedčili najviac a pomohli mi vytvoriť si zmysluplnejší vzťah s Bohom. V každej kapitole ti ponúkam jednoduché, konkrétne nápady a postupy, ktoré môžeš vyskúšať. Ak ti sadnú, výborne. Ak nie, pri troche šťastia ti budú inšpiráciou a ty prídeš s nejakými vlastnými.

Pamätaj na to, že žiadny z týchto navrhnutých spôsobov modlitby nie je niečo, čo by si robiť mal, či dokonca musel. Na to, čo robiť počas adorácie, naozaj neexistujú nijaké pravidlá a ak by som ti musel jednou vetou odpovedať na otázku, ako tú svoju hodinku v tichom rozjímaní stráviť, povedal by som: „To je jedno, skrátka to sprav!“ Zabudni na všetky obavy, strach, pochybnosti alebo starosti o to, čo budeš počas tej hodiny robiť. O to skôr zabudni na všetky „relevantné dôvody“, pre ktoré sa ti adorácia nejako nechce zmestiť do diára. Daj jej šancu. Ani si nevieš predstaviť, ako sa tým tvoj život zmení.

Som presvedčený, že najhlavnejšou vecou, ktorú musíme o adorácii vedieť, je, že nie je len pre vybranú skupinu ľudí. Je pre všetkých a nie je dobrovoľná. Aby si duchovne rástol, adorovať musíš!

Už si sa niekedy zamyslel nad tým, prečo sa prijímanie Eucharistie po anglicky volá communion^1? Znamená to „byť spojení“ a Boh nám tak dáva obrovský dar, keďže svätým prijímaním sa s ním môžeme postupne čoraz viac spájať. Spojenie s Bohom je podstatou Eucharistie a vlastne celého nášho pozemského života. Sväté prijímanie musí byť úplným spojením, naším plným spojením s Bohom, aby sme sa od neho už nikdy neodlúčili. Pápež Benedikt XVI. píše:

„Prijatie Eucharistie znamená vstúpenie do spoločenstva s Ježišom Kristom... Čo sa nám v nej dáva, nie je kus tela ani vec, ale on, samotný Vzkriesený, ten, kto sa nám v láske odovzdáva... To znamená, že prijatie Eucharistie je vždy niečo osobné.“

God Is Near Us (Boh je tak blízko nás), s. 81

Eucharistia nás volá do osobného vzťahu s Ježišom Kristom, ktorý však nemôže fungovať, pokiaľ len raz do týždňa – alebo aj každý deň – pôjdeš na sväté prijímanie. Budovanie vzťahu chce čas.

Zamysli sa nad vzťahmi, ktoré máš s ostatnými. Bol by si si blízky s rodičmi, partnerom, deťmi či priateľmi, keby si s nimi netrávil čas?

„Pri rozhovore s Kristom,“ vysvetľuje pápež, „naňho musíme hľadieť, dovoliť mu, aby on hľadel na nás, musíme mu načúvať, spoznávať ho. Adorácia je jednoducho osobná stránka svätého prijímania. ... Boh na nás čaká v Ježišovi Kristovi, prítomnom v Najsvätejšej oltárnej sviatosti. Nenechajme ho čakať zbytočne! Nenechajme si vinou vlastnej ľahostajnosti či nepozornosti ujsť to najkrajšie a najdôležitejšie, čo nám život ponúka.“

God Is Near Us (Boh je tak blízko nás), s. 97, 102 − 103

Takže sa netráp tým, čo alebo ako budeš tú hodinku robiť. Skrátka to sprav!

VYZUJ SI TOPÁNKY!

Raz ráno po omši som zažil čosi, vďaka čomu som objavil nový spôsob, ako kedykoľvek začať adoráciu. Zatvoril som oči a snažil sa sústrediť svoju myseľ aj srdce na to, aby vstúpili do rozjímania pomocou kontemplatívnej modlitby, ktorú popíšem neskôr v pätnástej kapitole. Okamžite som cítil akúsi prekážku a vedel som, že mi je odmietnutý prístup do Kristovej prítomnosti. Prekvapený a zmätený som si pomyslel: „Čo sa deje?“ A ako odpoveď na svoju nevyslovenú otázku som v mysli počul: „Vyzuj si topánky!“

Slová v mojej mysli sprevádzal obraz Mojžiša, ktorý pristupuje k horiacemu kru a počuje, ako mu Pán prikazuje: „Zobuj si z nôh obuv, lebo miesto, na ktorom stojíš, je zem svätá!“ (Ex 3, 5)

Svätá zem. A aká zem je už len svätejšia než miesto, kde je Ježiš prítomný ako telo a krv, duša a božstvo, stále živý a slávny ako na nebesiach, a hoci nebesia neopustil, je tu s nami spolu s Otcom a Duchom Svätým, a celým nebeským spoločenstvom? (pozri aj 7 tajomstiev Eucharistie, Zachej 2018, druhú kapitolu)

Hej, asi by som sa mal vyzuť. Snažím sa vstúpiť do pravej podoby neba, pričom ma stále ťahajú k zemi pozemské záležitosti.

Tak čo sú vlastne tie naše topánky?

Všetko, čo nepochádza od Boha alebo ti môže brániť upriamovať celú tvoju pozornosť na neho, všetky temné veci, ktoré ti nedovolia uchopiť svetlo. Je toho veľa a každý deň sa to môže meniť: nevyznané hriechy či zotrvávanie v hriechu, prehnané túžby a závislosti, nevraživosť, neochota odpúšťať, zranenia, hnev, rozhorčenie, negatívne myslenie, negatívne postoje, pocity, predpojatosti a strach, úzkosť atď. atď. Niekedy nemám obuté len topánky, ale galoše nad kolená!

Tak ako sa vyzuješ?

Najprv si uvedom, čo sa chystáš urobiť. Si Mojžiš stojaci pred horiacim kríkom. Odvažuješ sa vstúpiť do pravej a živej prítomnosti samotného Boha tu a teraz. Hneď ako túto skutočnosť prijmeš, si uvedomíš, čo do nej nepatrí. Môžeš začať prosbou Boha o pomoc:

„Pane, pomôž mi zbaviť sa všetkého, čo nepochádza od teba, všetkého temného, všetkého hriešneho, všetkého, čo ťa uráža, všetkého, čo mi môže brániť v zjednotení sa s tebou.“

Neexistuje na to nijaká konkrétna formulácia. Vyjadri sa akýmikoľvek slovami, ktoré ti prídu na um, alebo mlč a sústreď sa na svoje myšlienky, prípadne si predstav, ako sa zbavuješ všetkého, čo do tohto okamihu nepatrí. Ja niekedy len chvíľku zhlboka dýcham. Keď sa nadychujem, myslím si: „Príď, Pane Ježišu“, a keď vydychujem: „Osloboď ma“, pričom si predstavujem, ako zo mňa s každým výdychom čosi opadáva, vytlačené silou Krista.

Ak by si chcel mať poruke zopár úvodných slov modlitieb, tu ich máš niekoľko, aby si mal ako začať:

„Pane, kajám sa za...“

„Pane, chcem sa vzdať...“

„Pane, osloboď ma od...“

Alebo jedna z mojich obľúbených:

„Mária, príď a zameť moju myseľ aj srdce, aby som s tebou mohol vstúpiť do Ježišovho srdca.“

VYŽEŇ NÁJOMNÍKOV!

S touto témou sa mi v mysli viaže mnoho obrazov, o ktoré by som sa s tebou chcel podeliť. Ten prvý sa spája s rozhovorom s Babsie Bleasdellovou^2, ktorý som si raz vypočul. Ide o obraz domáceho alebo domácej, ktorí vyháňajú nájomníkov.

Nie je to ktovieako príjemný obraz a hneď za ním prichádza ďalší, rovnako krutý, keď Ježiš bičom vyháňa peňazomencov z chrámu, pretože znesväcovali dom jeho Otca.3 Babsie, samozrejme, hovorila o inom chráme, o živom chráme tela. „Neviete, že ste Boží chrám a že vo vás prebýva Boží Duch?“ pýta sa svätý Pavol. (1 Kor 3, 16)

Čo poškvrňuje Boží chrám, ktorý je v nás? Neželaní nájomníci, ktorí nám obsadili srdce. „Lebo zo srdca vychádzajú zlé myšlienky, vraždy, cudzoložstvá, smilstvá, krádeže, krivé svedectvá, rúhanie. Toto poškvrňuje človeka,“ hovorí Pán. (Mt 15, 19 − 20)

Babsie vysvetľuje, že všetci vo svojom srdci sem-tam hostíme niekoľkých takýchto neželaných nájomníkov. Možno sme ich nepozvali dobrovoľne, možno ani nevieme, že tam sú. Oni sa však v nás už zabývali a sami od seba veru neodídu. Poškvrňujú chrám a my sa ich musíme zbaviť. Dá sa povedať, že musíme poriadne vyupratovať.

Tak ako ich vyhnať? Použime bič, ktorý je najvhodnejší pre nájomníka, ktorého sa chceme zbaviť. Tu je ďalší príklad, ktorý by ti mohol pomôcť.

Kto sedí na tróne?

Ježiš nám povedal, že Božie kráľovstvo je medzi nami.4 A v každom kráľovstve je kráľ, ktorý sedí na tróne. Tým kráľovstvom je tvoje srdce. Kto sedí na tróne? Ak to nie je Ježiš Kristus, asi budeš musieť zopár nájomníkov vyhnať. Ako sa spieva v jedom starom chválospeve: „Zvrhni z trónu všetky falošné modly. Pánom je Boh a jedine Boh.“

Čo je to modla? Hocičo, hocikto, komu si dovolil, aby sa pre teba stal dôležitejším ako Boh. Nemusí to byť nutne niečo zlé. Môže to byť tvoja práca, vzhľad, spoločenský život, športové podujatia, dokonca aj náboženské aktivity – čokoľvek, k čomu si sa primkol a venuješ sa tomu tak, že zanedbávaš svoje povinnosti voči ostatným a nedokážeš už Boha považovať za stred svojho života.

Vážení čtenáři, právě jste dočetli ukázku z knihy 21 spôsobov adorácie.
Pokud se Vám líbila, celou knihu si můžete zakoupit v našem e-shopu.